ปิโกโอดงานกร่อยเอกชนคุมรายจ่าย
&#8220;PICO&#8221; ชี้ไทยพลาดจัดงานเวิลด์ เอ็กซ์โป เท่ากับลดเครดิตประเทศ เอกชนชะลอการจัดงาน
29 ต.ค. 2565

“PICO” ชี้ไทยพลาดจัดงานเวิลด์ เอ็กซ์โป เท่ากับลดเครดิตประเทศ เอกชนชะลอการจัดงาน 
นายศีลชัย เกียรติภาพันธ์ ประธานเจ้าหน้าที่บริหาร บริษัท ปิโก (ไทยแลนด์) หรือ PICO เปิดเผยว่า การที่ประเทศไทยไม่ได้เป็นผู้จัดงานเวิลด์ เอ็กซ์โป 2020 กระทบต่อความน่าเชื่อถือหรือเครดิตของประเทศที่ไม่สามารถเพิ่มขีดการแข่งขันเหมือนประเทศอื่นได้ และยังส่งผลให้ไทยพลาดโอกาสจัดงานระดับโลก ด้วย 
“ประเทศที่ฉลาดอย่างจีนหรือญี่ปุ่น เขาใช้เวิลด์ เอ็กซ์โป เป็นเครื่องมือในการช่วยภาคเศรษฐกิจของประเทศในระยะยาวมาก เพราะหลังจากการจัดงานจะเกิดแรงผลักดันเหมือนสปริงบอร์ดที่ช่วยให้เกิดประโยชน์กับประเทศต่อเนื่องอย่างมหาศาล” นายศีลชัย กล่าว 
อย่างไรก็ดี สิ่งที่เกิดขึ้นส่งผลกระทบกับทุกคนในประเทศ แต่ทุกคนก็ต้องดำเนินต่อไป ซึ่งรวมถึงภาคธุรกิจที่แม้ 2-3 ปีที่ผ่านมาภาคเอกชนจะช่วยกันออกแรงเพื่อให้เกิดการจัดงานเวิลด์ เอ็กซ์โป ก็ตาม 
ขณะที่การพิจารณาจัดงานเวิลด์ เอ็กซ์โป 2020 รอบ 5 ประเทศสุดท้ายเพิ่งมีการประชุมเมื่อวันที่ 12 มิ.ย.ที่ผ่านมา ซึ่งประเทศไทยไม่ได้รับพิจารณา เนื่องจากไม่ได้รับการตอบรับหรือยืนยันจากภาครัฐบาลในการสนับสนุน
นายศีลชัย กล่าวต่อว่า ครึ่งปีหลังนี้เริ่มเห็นสัญญาณการชะลอการจัดงานจากคู่ค้าธุรกิจไปสู่ผู้บริโภคโดยตรง เนื่องจากตอนนี้ผู้บริโภคเริ่มมีการลังเลในการใช้จ่าย หรือคิดมากขึ้นก่อนที่หยิบเงินออกจากกระเป๋า ซึ่งทั้งหมดนี้กระทบกับภาพกำลังซื้อโดยรวม อาจเป็นเพราะปัจจุบันเริ่มเห็นตัวเลขเศรษฐกิจ หรือข่าวสารต่างๆ ที่บ่งบอกถึงภาวะกำลังการซื้อของผู้บริโภคซบเซาลง เช่น ตัวเลขการส่งออก นโยบายการจัดเก็บภาษี ตัวเลขคืนใบจองจากโครงการรถคันแรก 20% ของยอดที่สั่งจอง ซึ่งตอนแรกภาครัฐบอกไม่เกิดขึ้นแน่นอน แต่สุดท้ายก็เห็นตัวเลขที่ชัดเจน
อย่างไรก็ตาม กรณีดังกล่าวบริษัทได้รับผลกระทบน้อยมาก เนื่องจากบริษัทจัดงานในลักษณะที่ทำให้กับคู่ค้าที่เป็นภาคธุรกิจด้วยกัน 
ทั้งนี้ บริษัทตั้งเป้ารายได้ปีนี้ (1 พ.ค. 25553-1 ต.ค. 2556) เติบโต 10% จากปีก่อนที่ทำได้ 1,400 ล้านบาท โดยในครึ่งปีแรกทำได้แล้ว 504 ล้านบาท และในช่วงที่เหลือของปีเตรียมรับรู้รายได้จากงานที่อยู่ในมือ ที่มีอยู่ 230 ล้านบาท แต่ยังมีอีก 2 งานใหญ่ที่เตรียมจะดำเนินการ แต่ยังไม่สามารถนำมาคิดรวมได้เพราะยังไม่ทราบมูลค่างานที่ชัดเจน คือ งาน ASEAN Ceramics 2013 ไบเทค บางนา มูลค่าไม่ต่ำกว่า 100 ล้านบาท และงาน Educa 2013 ซึ่งจะจัดขึ้นที่อิมแพ็ค เมืองทองธานี